የችግኞች የጽድቀት መጠን ከ84 በመቶ በላይ መሆኑ ተገለጸ   • አርሶ አደሩ የግብርና ምርትን ለማሳደግ እንዲረባረብ ጥሪ ቀርቧል
አዲስ አበባ፡- በኢትዮጵያ በሰው ሰራሽና በተፈጥሮ ምክንያት የተራቆተውን ደን በመመለስ የአካባቢን ሥነ ምህዳርን ለመጠበቅ ባለፈው ዓመት የተከናወነው የመጀመሪያ ዙር የችግኝ ተከላ የጽድቀት መጠን ከ84 በመቶ በላይ መሆኑን የግብርና ሚኒስቴር አስታወቀ። አርሶ አደሩ በኮሮና ምክንያት ሳይዘናጋ የግብርና ምርቱን ለማሳደግ እንዲረባረብም ሚኒስቴሩ አሳስቧል። 
የግብርና ሚኒስትር ዴኤታው ዶክተር ካባ ኡርጌሳ በተለይ ለአዲስ ዘመን እንደገለፁት፤ የችግኝ ተከላ ዋናው ዓላማ የሚሳካው ችግኙን በመትከልና ‹‹ሪከርድ›› በመስበር ብቻ ሳይሆን ከተተከሉ በኋላ እንክብካቤ በማድረግ ነው። 
ከዚህ አንጻር ከተከላው በኋላ እያንዳንዱ ተቋም የተከላቸውን ችግኞች በኃላፊነት ክትትል በማድረጉ ረገድ የተሻለ ሥራ በመስራቱ በርካታ ችግኞች ከመጥፋት መዳናቸውን የጠቆሙት ዶክተር ካባ፤ ለችግኞቹ እየተደረጉ ካሉ እንክብካቤዎች ውስጥም አረም ማረም፣ ኩትኳቶና ውሃ ማጠጣት ይጠቀሳሉ ብለዋል። 
እንክብካቤው ከተተከሉት ችግኞች ውስጥ ሦስት ነጥብ አንድ ቢሊዮን የሚሆኑትን ችግኞች ተደራሽ ማድረጉንና በሂደቱም መሬት ተራቁቶ ከመቆየቱ ጋር ተያይዞ የተገኘው ውጤት አበረታች እንደሆነም ዶክተር ካባ ጠቁመዋል። 
በአማራ ክልል ሰሜን ሸዋ ጣርማ በር ወረዳ ሞጃ ቀበሌ እንዲሁም በኦሮሚያ ክልል ልዩ ዞን ውስጥ ጋረ ደበል የተሰኙ ስፍራዎች በችግኝ ተከላው መልካም ውጤት ከታየባቸው አካባቢዎች ውስጥ እንደሚጠቀሱም ሚኒስትር ዴኤታው ጠቁመዋል። 
በዘንድሮ ዓመት አምስት ቢሊዮን ችግኝ ለመትከል መታቀዱን የተናገሩት ሚኒስትር ዴኤታው፤ ይህንኑ መሠረት አድርጎ የምግብ ዋስትናን የሚያረጋግጡ የአትክልትና ፍራፍሬ ተክሎችን ጨምሮ በደን ውስጥ፣
 ማሳ ላይና በእርሻ መሬት ላይ የሚተከሉ ችግኞች እንዲሁም ለከተሞች ውበት ምቹ የሆኑ ችግኞች በየቦታው እየተዘጋጁ መሆናቸውን ገልጸዋል። ሥራው የደን ሽፋንን መጨመር ብቻ ሳይሆን የህዝብን ተጠቃሚነትም ማረጋገጥ እንደሆነም ጠቁመዋል። 
በዚህም በዝግጅቱ ጣቢያ ዝግጅት፣ ጉድጓድ ቁፋሮና ችግኝ የማፍላት ሥራ ላይ ለተሰማሩ ዜጎችም የሥራ እድል መፍጠር መቻሉን ሚኒስትር ዴኤታው አብራርተዋል። 
በሌላ በኩል አርሶ አደሩ በኮሮና ቫይረስ ምክንያት አላስፈላጊ ፍራቻ ውስጥ ሳይገባ ጥንቃቄ በማድረግ የግብርና ምርት እንዳይቀንስ መስራት እንደሚገባው ዶክተር ካባ አሳስበዋል። 
የኮሮና ቫይረስ ስርጭት የእንቅስቃሴ ችግር ካልሆነ በቀር ግብርና ላይ የጎላ ችግር የማያደርስ በመሆኑ፤ አርሶ አደሩ ጥንቃቄ በማድረግ አላስፈላጊ ፍራቻ ውስጥ ሳይገባ የግብርና ምርት እንዳይቀንስ መስራት እንዳለበት ዶክተር ካባ አስታውቀዋል። ሆኖም አርሶ አደሩ በደቦና መሰል ማህበራዊ መተጋገዝ የሚሰሩ ተግባራትን በመቀነስ በቤተሰብ ደረጃ መስራት እንዳለበት አስገንዝበዋል። 
የተፈጥሮ ሀብትን በመንከባከብ፣ እርሻን በወቅቱ በማረስና በመዝራት፣ የግብርና ምርትን በመጨመር በበቂ ሁኔታ አምርቶ ለገበያ ማቅረብ ላይ ትኩረት ማድረግ እንደሚገባ የተናገሩት ሚኒስትር ዴኤታው፤ መንግሥት ማዳበሪያን ጨምሮ የግብርና ግብዓቶች በወቅቱ እንዲደርሱ ትልቅ ጥረት እያደረገ መሆኑን ጠቅሰዋል። 
ዶክተር ካባ አርሶ አደሩ ምርት እንዳይቀንስ ብቻ ሳይሆን ማካካሻም ጭምር የሚሆን ምርት ማምረትና የበጋ ወቅት የመስኖ ልማትንም በማጠናከር እንዲቀጥል አሳስበዋል። 
አርሶ አደሩ ሥራውን ሲያከናውንም ከቫይረሱ ስርጭት ጥንቃቄ ማድረግ እንዳለበት፤ አካላዊ ርቀትን ጨምሮ በህክምና ባለሙያዎች የሚሰጡ መመሪያዎችን መተግበር እንደሚገባው ሚኒስትር ዴኤታው አሳስበዋል።
አዲስ ዘመን ሚያዝያ 23/2012
አዲሱ ገረመው